Cesarhanmun/geonobi-data huggingface dataset:
地名: 長鬐 (慶尚道, 縣（監）)
年: 1738.0

○乙酉/上引見大臣備堂。 右議政宋寅明言擇守令事, 仍請疏通廢棄者曰: "有登科二十年, 不見擬望者, 飢寒切身, 妻子凍餓, 豈不怨歸朝廷乎? 雖以南人言之, 才諝文藝之士, 不幸有累者, 當參酌用之。 大靜、旌義、延日、長鬐等邑, 地遠惡無所惜, 宜以此差遣, 待有治效, 移稍善之地。" 上曰: "姜必愼、必慶因何事見枳?" 寅明曰: "必愼庚戌名出於睦奴之招, 而言必愼常戒止其妻族云矣。" 上曰: "止之是矣, 此何以爲罪也?" 寅明曰: "止之近於知情故也。" 戶曹判書宋眞明曰: "必慶以攻蕩平疏見枳矣。" 上曰: "停眞儒、益寬之啓者誰耶?" 寅明曰: "停眞儒啓者任珖, 而停益寬啓者, 似是洪尙容也。 此外見枳者, 如李太元、金弘錫、姜檏之類也。 檏卽順觀之甥姪, 而順觀之罪, 論以漢法, 誅及九族可也。" 備堂李宗城曰: "大臣失言矣。 誅及九族, 豈聖朝所宜言哉?" 上曰: "大臣之欲除瘴鄕守令者, 亦非王政也。 豈愍其在家飢餓, 而使之病水土可乎? 如姜必愼庚戌鞫獄, 多所指陳, 一向枳塞, 孰肯勸善?" 寅明曰: "尹鳳朝亦優於州牧, 宜收敍。" 上曰: "鳳朝雖不製給萬規之疏, 其人頗有黨心, 此所以有幾乎誤予之敎也。" 寅明又言: "荒唐船來泊平薪鎭前洋, 而馳報稽滯, 公洪水使罷職, 地方官宜拿問。" 從之。
地名: 靈山 (慶尚道, 縣（監）)
年: 1451.0

○司憲府啓: "全羅道處置使權孟慶、使船軍鄭雅, 佃其營田, 一日親往, 數以所收不敷, 打傷致死, 今其子田龍狀告。 本府仄聞 ‘孟慶又置農舍于茂珍, 令嬖妾居之, 孟慶頻數往來。’ 請遣臺官覈之。 又聞, 慶尙右道處置使辛晋保, 竊本營兵船二隻, 且前使所備米穀甚多, 晋保不日盡用, 又使人于密陽, 爲求美妾, 節制使辛叔晴, 會晋保校獵, 叔晴忿其所獲不多, 杖所掌鎭撫, 因而致死, 又晋保、叔晴皆靈山人也, 各執本官奴婢, 役使于家。 亦遣臺官, 劾之。" 傳敎承政院曰: "孟慶之事, 情迹已著, 可遣朝官推之。 叔晴、晋保等事, 無乃曖昧乎? 亦可遣朝官乎? 且三人之事, 皆可以風聞擧劾者歟?" 僉曰: "皆是貪汚虐民之事, 固宜風聞擧劾, 宜竝遣朝官推之。" 傳敎憲府, 令竝遣行臺。

○司憲掌令羅洪緖啓: "有靈山儒生閔孝寬者, 書本邑守過失七、八條, 潛投大司憲鄭昌孫家。 臣等遣吏, 搜索其家, 得寄文書一通, 有將訴邑宰于憲府之言。 昌孫家婢, 亦認投書者貌, 又於其書外面署名, 此非匿名文書之比, 請囚而鞫之。" 傳敎承政院曰: "匿名文書, 毋得受理, 已有立法, 此無乃匿名書之例乎?" 僉曰: "外面署名, 則未可謂: ‘匿名’, 憲府之議爲是。" 上問洪緖曰: "其書何樣署名? 且自己冤抑之事, 幾條?" 洪緖曰: "但聞昌孫之言, 未見其書。 推覈與否, 必取旨, 然後取來考閱。 請鞫此人, 以戒後來。" 從之。

○慶尙道行臺監察宋文琳啓: "本內知大丘郡事李甫欽, 擅除所部日守朴貴山本役, 使幹家事; 節制使辛叔晴, 國喪期年內, 私自聚軍畋獵, 枉刑獵軍李生致死。 叔晴及節制使辛處康、卒判書辛引孫之妻, 俱受本鄕靈山官奴婢, 私自役使; 縣監趙寶仁, 亦以公賤, 私相贈與, 又李生致死根因, 不卽檢擧推究。 請皆按律科罪。" 命下司憲府, 傳敎曰: "甫欽所犯, 自備(村)
                〔材〕
              瓦造家, 但除日守一人任使而已, 且本迂儒闊於世事, 豈有入己不法之事乎?"

○庚辰/司憲府啓: "今據慶尙道行臺監察宋文琳啓本, 忠淸道都節制使辛處康, 私役官奴婢之罪, 則當行移推劾矣, 慶尙道節制使辛叔晴, 遠離營鎭, 聚軍私獵, 杖殺百丁李生。 靈山縣監趙寶仁, 以叔晴爲縣土姓堂上, 官給官婢欣加伊, 叔晴受之, 所行貪暴, 李生兄於乙非、於里金等, 受叔晴穀十三石、綿布一匹, 不告其兄枉死之故。 寶仁以公賤私自贈, 與又靈山縣嘗以官奴康吉, 給土姓判書辛引孫, 及卒妻貞夫人薛氏, 因仍使喚。 大丘郡事李甫欽, 以日守朴貴生, 除名官籍, 令管家事, 竝合抵罪。 然在赦前不可追論, 其貴生、康吉、欣加伊, 發還元籍, 於乙非等受贈之物沒官, 徵叔晴埋葬銀, 給付李生之家。 且叔晴以己私事, 枉刑殺人, 殘酷莫甚, 拘於赦例不之罪, 則無所懲艾。 請追奪告身。" 命勿論叔晴, 餘竝從之。

○司憲府請忠淸道都節制使辛處康之罪曰: "靈山縣, 以處康爲土姓堂上官, 給官婢流衣德, 處康受之, 迄今使喚于家, 而飾辭不服。" 命勿論, 其受贈婢, 還于官。
地名: 靈山 (慶尚道, 縣（監）)
年: 1454.0

○刑曹啓: "慶尙道
              陜川囚私婢師伊與奸夫大治謀殺夫趙伐介, 靈山囚私婢同德與奸夫石萬謀殺夫李末應伊, 竝律應凌遲處死。" 從之。 又啓: "鍾城人前護軍梁有德曾受罪於節制使鄭種, 銜之, 及捕李澄玉時, 謀欲殺種, 詐稱 ‘濫用官物。’ 又稱 ‘率賊在朴澄家。’ 與崔自常等圍澄家; 又當論功時, 以種爲唱義首謀; 及今推鞫時, 謀欲報怨, 反稱 ‘黨於澄玉。’ 有德, 律應杖一百、流三千里、加役三年, 以軍官衛分充軍, 黜鄕瀦宅; 自常, 雖事在赦前, 不可不懲, 請於六鎭最遠邊邑充軍。" 奉敎依允: "自常勿論。"
地名: 靈山 (慶尚道, 縣（監）)
年: 1473.0

○刑曹啓: "龍仁囚竊盜李山, 曾屬巨濟官奴, 逃亡罪, 依《大典》斬, 妻子屬殘驛奴婢。 靈山囚奴延龍再犯竊盜罪, 依受敎, 絞待時。" 竝命減死。
地名: 靈山 (慶尚道, 縣（監）)
年: 1491.0

○辛酉/司憲府啓: "靈山居私奴下通狀告: ‘前穩城府使辛柱, 曾被罪謫居, 猶不懲艾, 恣行貪慾, 當此徵發之時, 容匿驍勇良民九口、官奴八口、鄕吏二口、私賤五口又以永興官妓二口爲妾, 縱其妾子四人、伴倘七人, 侵虐隣里。’ 臣等據此參詳, 辛柱以二品堂上, 違法居外, 已爲不可, 又恣行不義如此, 請遣行臺鞫之。" 特命鄭光世鞫之, 仍傳曰: "下通訴於本道乎? 然本官守令知而不報監司, 監司亦不能糾擧以聞, 其囚鞫守令, 幷問監司。"
地名: 靈山 (慶尚道, 縣（監）)
年: 1493.0

○司憲府啓: "鄭誠謹正兵價物自家捧納事, 及數外請率人員不指的納招, 請刑訊。" 命議于領敦寧以上政府。 尹弼商、尹壕議: "雖不服招, 其情迹已露, 不須刑訊, 以時推照律何如?" 許琮議: "都摠管等正兵價物徵納事, 誠謹聽靈山正兵之言, 旣告于憲府, 若知受價物人及數外請率者, 則豈不直招乎? 以時推照律何如?" 柳輊議: "誠謹雖欲發明, 觀其事勢, 雖不刑推, 終難掩覆, 以時推照律何如?" 傳曰: "誠謹初啓時, 似若知爲某人, 予曰: ‘有識宰相, 豈爲如是事乎?’ 誠謹至曰: ‘臣下之心不同, 納丘史價放送者有之。’ 今則曰: ‘大凡啓之, 而不的指爲某人。’ 只以盧公弼之事言之, 然公弼納價於官, 非自納私用者之例也。 誠謹之意, 必不在是, 此甚非矣。 且選上價布事, 誠謹則曰: ‘奴自受之, 非干於我也’, 彼則曰: ‘誠謹自納於家。’ 且澆奠床請乞事, 誠謹亦云不知, 誠謹如常員則當刑訊得情矣, 然居大夫之列, 而近日侍從之臣也。 不宜刑鞫, 事未歸一, 而直以時推照律, 似未可。 更議于前議宰相。" 尹弼商議: "誠謹於上前明白啓達, 及其推問, 皆是遁辭, 安有內臣如是之理? 固當刑訊歸一而後定罪。 然情現事白, 不須更推, 雖時推照律, 該司豈不據事以照?" 尹壕議: "鄭誠謹不得無罪, 然近侍又從大夫之列, 時推照律, 前議已盡。" 許琮議: "上敎允當, 但誠謹選上價物, 雖自收納, 事在赦前, 且奴主之間, 閱實爲難, 都摠管等正兵價物收納事, 今不直招, 若欲窮推, 必至刑訊, 臣意謂, 雖以時推照律可也。" 柳輊議: "鄭誠謹選上代立事, 雖不服招, 情迹已露, 不須更問。 況奴主間赦前事, 閱實爲難, 且都摠管受正兵價物事, 亦於上前分明啓達, 後變辭罪, 亦難逃。 臣意謂, 侍從之臣雖不訊問, 詐不以實之罪已著, 故議以時推照律。"從弼商議。
地名: 靈山 (慶尚道, 縣（監）)
年: 1514.0

○丁未/御朝講。 鄭光弼曰: "邇來屢有災變, 至爲驚駭。 避殿、減膳, 亦似循例。 國事日非, 恬然度日, 冥冥之中, 先示告戒, 而猶未知耶? 臣常念于中, 而未得其故也。 古云: ‘當局者迷, 傍觀者明’。 若下旨求言, 豈無能言者乎?" 大司諫金世弼曰: "壬申年, 柳順汀啓以‘南原等官土豪、品官, 冒占白丁之弊。’ 臣適授監司, 親承傳敎, 到界搜括, 其濫占匿使, 多至五六十, 官奴婢亦多隱接役使, 臣未及畢推而遞, 至今不啓。 更命搜括啓聞, 何如?" 上曰: "下諭問之可也。" 大司憲宋千喜曰: "臣前爲慶尙道監司時, 土豪、品官之最强者, 推覈而徙邊矣。 其後孫仲暾語臣曰: ‘土豪, 尙有未及制者, 昌寧、靈山等處, 有數三土豪, 至於田稅, 亦不納官云。’ 耕食國土, 而至於不稅, 頑惡孰甚? 固宜推懲。 金安國前日言: ‘咸安有李季賢者, 家匿才白丁, 多至三十餘人, 人之牛馬, 公然牽來, 其主見之, 畏不敢訴; 有一全羅道人, 推捉逃奴于其家, 右人要諸路殺之, 投之江中。’ 土豪之强暴類此, 不可不深治痛懲。"
地名: 靈山 (慶尚道, 縣（監）)
年: 1521.0

○詩山正
              正叔訊杖二十二度, 盡服其情。 其供曰: "前年秋, 安處謙到臣家曰: ‘士林無辜而被罪者, 多。 若此不已, 所餘幾何? 致此之人當須剪除。’ 今年八月間, 臣往來權磌家, 常議此事。 一日權磌作五字絶句, 示臣, 其詩曰: ‘束縕發寒灰, 援椆悲
                【此下二字忘却云。】
              蕭蕭夜正長, 窓外皆風雨。’ 磌仍語臣曰: ‘知汝多計較, 將此意, 說與處謙, 速爲之可也。’ 臣又應諾, 往語安處謙, 處謙曰: ‘迷劣弟處諴知此謀, 强禁止, 又告于父翁, 使率我下鄕。’ 云。 權磌聞處謙將下鄕, 向我歎曰: ‘此亦天也。’ 今月初八日曉, 處謙遣其奴石環邀臣, 臣早往, 則安珩、鄭瑺先到。 俄而宋祀連自兵曹還言曰: ‘判書入直矣。’ 處謙曰: ‘在闕內, 下手難矣。’ 處謙常自誇曰: ‘吾所交武人多矣。 墓所近處居人, 亦已送奴來招矣。’ 因出示卜日件記。 臣還家, 李成幹來見曰: ‘處謙言: 「吾輩欲擧事, 汝往見詩山正可也。」 故來耳。’ 因言曰: ‘此事, 無乃齟齬耶?’ 臣與申晢、鶴年等常議曰: ‘剪除大臣, 先發後聞, 古有此事。 今若除舊更新, 則國事好矣。’ 一日, 權磌到臣家, 探出《綱目》一卷, 指張柬之事, 語曰: ‘當依此事。’ 前此, 安處謙、安珩到臣家杏亭, 安珩曰: ‘我往政丞兄家, 激之云: 「時事如此, 而兄率三賢子, 恬若昏睡, 人皆短之。」 兄云: 「我不欲聞此言, 而欲速下鄕。」 因語處謙曰: ‘兄聞吾言, 以爲何如? 汝試探之。’臣問曰: ‘與謀者幾何?’ 珩曰: ‘甚多。 有一宣傳官及宗親七城守亦知之。’ 其後, 處謙語臣曰: ‘父翁聞珩前言, 怒而大叱珩也, 爲之氣挫云。’ 臣語處謙曰: ‘若擧大事, 則非他人所能, 指揮須問於申晢爲之可也。 今無辜而多有, 得罪士類將無噍類, 豈不可憂乎? 宗親如靈山、景明, 亦甚憂之, 安處謙曰: ‘各司官員, 不計豐凶, 放意自恣, 故奴婢困弊, 市里人亦皆怨咨。 若擧事剪除, 則人心皆快矣。’ 云。 初七日, 臣訪處謙于昭格署洞本家, 大門外有鞍馬五、六。 臣不肯入, 使入呼之, 處謙與鄭瑺偕出。 處謙托稱餞我, 已聚武士許多人矣。 但次弟處諴, 怒我此事, 欲告父翁止之, 今出門外家矣。 鄭瑺曰: ‘武士如此多聚, 勢難中止, 須往止處諴, 使勿告焉可也。’ 云。 處謙曰: ‘武士七、八十人, 可立聚矣。’一日, 申晳聞臣等之謀曰: ‘此事甚踈闊。 人君之心, 不可度量。 汝雖欲先發後聞, 上若怒而命囚禁府, 則烏合之衆皆散去, 汝輩將若之何?’ 處謙曰: ‘上, 烏得不聽? 吾輩有可畏之威, 雖欲不聽,得乎?’ 臣等常議云: ‘吾輩先發後聞, 而上若不聽, 則亦可廢立矣。’ 云。 必於初九日欲擧事者, 其日, 上方親祭, 臣等欲除者皆會于此。 且齋宮淺露, 非如宮闕深邃之比, 軍威亦大擧, 擧事甚易故也。" 推官等啓曰: "聞正叔招辭, 痛憤莫甚, 臨紙, 至不能忍而書之。 且處謙兄弟及權磌、安珩等皆假作誣服狀, 不以實招, 加刑得情何如?" 傳曰: "今觀正叔招辭, 叛狀已著, 不勝驚駭。 其所未盡處, 據此招辭, 詳悉推問。 近日, 轉轉止接處及昨夜歸向之所, 竝詳問之。 處謙等嚴加刑問。 且安瑭已知其叛狀, 而不告明白, 拿囚禁府, 以觀公事, 處置可也。"
地名: 靈山 (慶尚道, 縣（監）)
年: 1525.0

○戊辰/聽啓覆。 啓三陟囚軍器寺奴韓延斤打殺芿孫事, 照律斬不待時, 妻子永屬, 三覆, 上曰: "此當何如?" 南袞進曰: "謀殺分明, 依律。" 上曰: "可。" 典獄囚中樞府奴白尙同打殺者未事, 照律絞待時, 三覆, 上問: "此當何如?" 袞進曰: "以一時忿怒, 適至於死, 非欲其死也。" 上曰: "此人果非有意於殺也。 於左右之意若何?" 於是, 沈貞、李荇、金克愊、洪彦弼等進曰: "律雖如此, 其情則非欲其死也。 自上斟酌。" 上曰: "傷人命至重。 情雖不然, 而關後日之事, 依律可也。" 靈山守、金山守打殺北間罪, 照律絞待時, 三覆, 上問: "此當何如?" 袞進曰: "此人情, 與白尙同相似。 大抵居鄕之人, 其祖上墳墓近處禁伐, 常事也。 然以此至於傷人之命, 當依律也。" 上曰: "可。" 鍾城囚百姓魯億連、億根於彼人處, 牛隻轉賣罪, 照律絞待時, 上曰: "何以爲之?" 袞進曰: "當依律。" 上曰: "可。"
地名: 靈山 (慶尚道, 縣（監）)
年: 1528.0

○臺諫合司啓曰: "福城君, 與靈山君之事不同矣。 且傳敎曰: ‘若聞臺諫之論啓, 則自當下去也。’ 若聞臺論而自心下去, 則是乃任便往來也。 不得已下成命, 使之下去也。 且夫人之事, 雖不別立法禁, 然福城君所居之處, 父母、兄弟、奴僕外, 勿許他人出入事, 已爲事目, 而又別定守直人八名, 則可知夫人之不得任便出入也。 今者若不使知其不得上來之事, 則後亦有濫雜上來之事矣。 且監司, 假使巡在遠地, 不卽知之, 後必知之, 且外方之事, 雖凡人之出入, 亦必知之。 況福城君夫人之上來, 豈可不知乎? 係關宗社甚大, 其防微杜漸, 不可不愼, 而又申明其禁防之事目而後, 無後弊也。" 傳曰: "見其所啓, 則曰: ‘不得已下成命。’ 又曰: ‘申明其事目也。’ 夫人旣不可久留京中, 隨卽下去事, 言之可也。 但其急遽下去, 其轎軍亦不能備之。 依初下去一路, 館舍經宿及轎軍之事, 下書于三道可也。 其申明禁防節目事, 亦依啓爲之。 拿來監司、守令, 則已命議于大臣也。" 臺諫等再啓, 不允。
地名: 靈山 (慶尚道, 縣（監）)
年: 1533.0

○戊辰/臺諫啓曰: "朴氏凶謀, 專爲嵋而發。 一家之事, 豈可謂嵋不干預? 上敎以爲: ‘嵋不干預, 以抑公論。’ 其不干與否, 自上亦安得知之? 當初嵋恃母寵驕恣, 有不敬東宮之事, 流聞於外。 其母子之謀, 已兆於此時, 而著現於灼鼠, 及至今日。 非但凶謀畢露, 罪人所供, 亦甚昭昭, 嵋豈有不知之理? 伏誅罪人等, 豈只爲朴氏? 而造此凶謀, 朴氏若無嵋, 則亦安得生此覬覦之心? 春秋之法, 必誅首惡。 嵋豈得苟逭天誅? 近日之變, 前史所未聞。 非但朝中士大夫, 下至行路無知之人, 聞之莫不痛憤, 或至泣下。 群情如此, 祖宗在天之靈, 亦思丕刑於冥冥之中。 況貞顯王后親見兇變, 斷之不疑。 新陟在上, 俯視凶人之謀, 又至此極, 其何以爲心耶? 聖念倘及於此, 尤不可苟庇賊子。 須斷以大義, 以安宗社。 洪礪雖不服而死, 罪人等招辭, 皆引礪甚詳, 其謀出於朴與嵋, 而成於礪明矣。 礪自知必死, 欲脫其父及祖之罪, 忍杖不服。 雖云不服, 情狀著現, 其父叙疇, 祖淑, 竝依律處決。 朴氏所出兩翁主, 絶不爲親, 廢爲庶人, 光川尉
              金仁慶, 竝黜于外, 以除凶孽。 朴秀林、朴仁亨、仁貞, 皆逆黨, 竝配遐裔。 權奸李沆, 欲長保富貴, 奴事朴氏, 狐媚苟合, 無所不至, 亦逆黨之魁, 毒螫之心, 潛畜未解。 近來人心之不定; 兇變之繼作, 皆由此等人尙存故也。 亟示顯誅, 以鎭危疑。 國有大變, 大臣當以安社稷爲急, 不暇願爲身謀。 鄭光弼以首相, 近於面對, 在賓廳, 託病不欲入對, 自上强之, 然後乃入。 及嵋之當伏王法, 又引甄城、靈山之事, 欲使其不同者, 而同之, 陰脫大逆, 迎合上意。 其中心所存, 不知其何如也。 値此前古所無之變, 凡有血氣者, 莫不痛憤, 光弼獨無此心乎? 所爲如此, 安可忝竊相位? 請速遞。"
地名: 靈山 (慶尚道, 縣（監）)
年: 1534.0

○政院以義禁府意啓曰: "昨日傳敎, 以奴主間, 相爲容隱。 他事則然, 此乃奸事, 竝問事知奴婢, 故婢子孔德捉囚矣。 然雖非孔德, 端緖已見, 無可加問之事。 若問孔德, 則非徒於法有言, 且援引事干, 逐訊必多, 放之何如? 奴延石、婢欣非,
                【延石, 卽所謂持舜輔諺簡, 而下靈山者, 欣非, 卽傳舜輔簡於孝文(圭)
                    〔者〕
                  , 又見孝文妻荒唐事狀者。】
              以緊關事干, 當初捕舜弼時逃去。 請令內外親戚, 捉現何如?" 傳曰: "孝文母處, 初問: ‘有淫瀆之書耶?’ 則曰: ‘無之。’ 只言 ‘孝文言之而嘆矣。’ 介叱同, 孝文之妾, 而南吾乙未, 介叱同之姪也。 此人之言, 孝文必聽信也。 此事大綱雖著, 別無均實之端。 疑出於其妾, 須詳悉推鞫, 孔德則放送。 延石等事, 如啓。"

○己亥/右副承旨尹豐亨, 以委官意啓曰: "小玉失行事, 孝文在靈山時, 始得聞之, 杖問欣非。 其母招內, 亦曰杖問欣非云。 欣非如有所知, 則當其兩度杖問之時, 豈無所言? 且欣非, 孝文邊之婢, 如有所見, 必言之矣, 事干亦將引, 而爲證矣。 且舜輔家, 搜得諺簡, 乃事未發前, 舜輔長妹之簡, 而出於無心之時。 以其簡語觀之, 其曰: ‘室內服招之語, 此皆虛傳也。 如此冤抑之事, 何處更有乎? 汝當好在。’ 云。 獄事多有疑端, 與朝廷共議何如? 且雖婦人, 若一罪, 則當不計婦人, 而刑問矣, 此則雖承服, 不至一罪, 何以爲之? 且送石乙石于沈彦光事, 銀臺假托母言, 言之, 非其母之言也。 使之更問, 上敎至當。" 傳曰: "以委官所啓之事, 議于朝廷。"
地名: 靈山 (慶尚道, 縣（監）)
年: 1593.0

○經略移咨: 大槪, 本國八道之中, 某道、某邑, 倭奴盡數占據; 某道上犯; 某道未犯; 某處某道, 全未入境, 逐一備細, 開寫明白, 咨復施行。 回咨曰: ‘如平安道
              平壤府城ㆍ中和ㆍ祥原等郡, 俱經焚蕩占住。 寧邊ㆍ肅川ㆍ成川ㆍ定州ㆍ安州ㆍ龜城ㆍ朔州ㆍ昌城ㆍ義州ㆍ江界等府鎭、德川ㆍ順川ㆍ熙川ㆍ雲山ㆍ嘉山ㆍ郭山ㆍ宣川ㆍ鐵山ㆍ龍川ㆍ渭原ㆍ碧潼ㆍ博川ㆍ理山ㆍ寧遠ㆍ慈山ㆍ价川等郡、甑山ㆍ咸從ㆍ江西ㆍ永柔ㆍ龍崗ㆍ三和ㆍ順安ㆍ江東ㆍ三登ㆍ陽德ㆍ孟山ㆍ泰川ㆍ殷山等縣, 俱賊未入境。 黃海道
              黃州ㆍ海州ㆍ瑞興ㆍ平山ㆍ豐川等府鎭、鳳山ㆍ谷山ㆍ遂安ㆍ信川ㆍ安岳ㆍ載寧ㆍ白川等郡、新溪ㆍ牛峯ㆍ文化ㆍ松禾ㆍ長淵ㆍ瓮津ㆍ康翎ㆍ殷栗ㆍ江陰ㆍ長連ㆍ兎山等縣, 俱經焚蕩占住。 只延安府一城, 守臣固守, 奮勇拒敵, 賊遂大挫而去。 京畿
              廣州ㆍ驪州ㆍ坡州ㆍ楊州ㆍ水原ㆍ富平ㆍ利川ㆍ仁川ㆍ長湍ㆍ南陽等府鎭、楊根ㆍ豐德ㆍ加平ㆍ安山ㆍ朔寧ㆍ安城ㆍ麻田ㆍ高陽等郡、龍仁ㆍ振威ㆍ永平ㆍ陽川ㆍ金浦ㆍ砥平ㆍ抱川ㆍ積城ㆍ果川ㆍ衿川ㆍ通津ㆍ交河ㆍ漣川ㆍ陰竹ㆍ陽城ㆍ陽智ㆍ竹山等縣, 俱經焚蕩, 亦有占據。 江華ㆍ喬桐等府縣, 俱賊未入境。 江原道
              原州ㆍ淮陽ㆍ襄陽ㆍ春川ㆍ三陟ㆍ江陵ㆍ鐵原等府鎭、通川ㆍ平海ㆍ旌善ㆍ高城ㆍ扞城ㆍ寧越ㆍ平昌ㆍ等郡、金城ㆍ蔚珍ㆍ歙谷ㆍ伊川ㆍ平康ㆍ金化ㆍ狼川ㆍ洪川ㆍ楊口ㆍ橫城ㆍ麟蹄ㆍ安峽等縣, 俱經賊患, 亦有占住。 慶尙道
              慶州ㆍ星州ㆍ安東ㆍ昌原ㆍ金海ㆍ密陽ㆍ善山ㆍ大丘ㆍ東萊等處府鎭、草溪ㆍ蔚山ㆍ梁山ㆍ淸道ㆍ醴泉ㆍ永川ㆍ興海ㆍ金山ㆍ咸安ㆍ陜川等郡、慶山ㆍ固城ㆍ巨濟ㆍ義城ㆍ泗川ㆍ鎭海ㆍ開寧ㆍ三嘉ㆍ高靈ㆍ宜寧ㆍ河陽ㆍ龍宮ㆍ彦陽ㆍ漆原ㆍ仁同ㆍ聞慶ㆍ咸昌ㆍ知禮ㆍ玄風ㆍ軍威ㆍ比安ㆍ義興ㆍ新寧ㆍ靈山ㆍ昌寧ㆍ機張ㆍ熊川等縣, 俱經焚蕩, 占住。 靑松ㆍ寧海等府、榮川ㆍ豐基ㆍ咸陽等郡、南海ㆍ盈德ㆍ居昌ㆍ奉化ㆍ河東ㆍ淸河ㆍ安陰ㆍ丹城ㆍ禮安ㆍ迎日ㆍ長鬐ㆍ眞寶等縣, 俱賊未入境。 只晋州一城, 本鎭官固守拒賊, 斬殺甚衆, 賊遂遁歸。 咸鏡道
              安邊ㆍ德原ㆍ鍾城ㆍ慶興等府鎭、文川ㆍ高原ㆍ三水ㆍ端川等郡、洪原ㆍ利城ㆍ明川等縣, 俱經賊患, 亦有占住去處。 忠淸道
              忠州ㆍ淸州等鎭、淸風ㆍ丹陽ㆍ槐山等郡、文義ㆍ堤川ㆍ懷德ㆍ延豐ㆍ陰城ㆍ淸安ㆍ鎭川ㆍ永春ㆍ報恩ㆍ永同ㆍ黃澗等縣, 俱經焚蕩, 亦有占住。 公州ㆍ洪州等鎭、林川ㆍ泰安ㆍ韓山ㆍ舒川ㆍ沔川ㆍ天安ㆍ瑞山ㆍ沃川ㆍ溫陽等郡、鴻山ㆍ德山ㆍ平澤ㆍ稷山ㆍ定山ㆍ靑陽ㆍ恩津ㆍ懷仁ㆍ鎭岑ㆍ連山ㆍ尼山ㆍ大興ㆍ扶餘ㆍ石城ㆍ庇仁ㆍ藍浦ㆍ結城ㆍ保寧ㆍ海美ㆍ唐津ㆍ新昌ㆍ禮山ㆍ木川ㆍ全義ㆍ燕歧ㆍ靑山ㆍ牙山等縣, 俱賊未入境。 全羅道
              珍山ㆍ錦山等郡, 龍潭ㆍ茂朱等縣, 俱被焚掠外, 羅州ㆍ光州ㆍ南原ㆍ長興ㆍ順天ㆍ潭陽ㆍ濟州等府鎭、寶城ㆍ益山ㆍ古阜ㆍ靈巖ㆍ珍島ㆍ淳昌ㆍ金堤ㆍ礪山ㆍ靈光ㆍ樂安等郡、昌平ㆍ臨陂ㆍ萬頃ㆍ金溝ㆍ綾城ㆍ光陽ㆍ龍安ㆍ咸悅ㆍ扶安ㆍ咸平ㆍ康津ㆍ玉果ㆍ高山ㆍ泰仁ㆍ沃溝ㆍ南平ㆍ興德ㆍ井邑ㆍ高敞ㆍ茂長ㆍ務安ㆍ同福ㆍ和順ㆍ興陽ㆍ海南ㆍ求禮ㆍ谷城ㆍ長城ㆍ珍原ㆍ雲峯ㆍ任實ㆍ長水ㆍ鎭安ㆍ大靜ㆍ旌義等縣, 俱賊未入境。 只全州府一城, 賊至城外, 望見守備完固, 不犯而退。
地名: 靈山 (慶尚道, 縣（監）)
年: 1602.0

○乙卯/諫院啓曰: "靈山縣監鄭義邦, 爲人泛濫, 前爲昌寧縣監時, 率畜靈山官婢, 貽弊多端, 一道之人, 莫不痛憤。 今授本縣, 物情皆以爲未便。 請命罷職。 金郊察訪金台佐, 人微望輕, 彈壓蘇復之責, 難望於此人。 請命遞差, 其代十分擇遣。 瑞山郡守朴知進, 本院三度越署經。 請命遞差。" 答曰: "依啓。"
地名: 靈山 (慶尚道, 縣（監）)
年: 1605.0

○江原道嶺西寧越、旌善、春川、平昌、麟蹄、原州、橫城等官, 今七月十七日爲始, 東風連日大吹, 海中白鷗, 蔽天飛來, 所見駭異。 二十日夜, 下雨如注, 洪濤巨浸, 卒然橫流, 衝突客舍、官廳、軍器、倉穀, 大而僧居、小而村落, 水之所經, 盡爲漂沒, 牛馬、家藏, 亦盡漂溺無存。 春川則昭陽亭樓撥毁, 人物、廬舍, 盡數墊沒, 百穀埋損, 沙石覆沒。 登高望見, 哭聲相聞於四野, 鷄犬鳴吠於浮屋之上, 亦有著枷罪人, 浮來水上。 寧越人家, 至於三百三十九幕浮去。 嶺東則江陵府五里程外, 有水曰南大川, 自前防水, 川邊植木, 堅築堤防, 本府設立後, 自南門之外, 官奴婢幷百餘家及他百姓私奴婢數多居生。 大水猝至, 防川水口衝破, 轟突之聲, 崩山拍海, 勢掀天地, 百餘家官奴婢等卒然遇之, 罔知所措, 各聚家上, 或乘木, 木拔家破, 一時漂流, 妻子、同生一族, 同結衣帶以死。 呼哭之聲, 干雲徹霄, 凡有耳目, 不忍聞見, 府使金弘微親到南城, 大慟而已。 田畓幷千餘石地埋沙, 大小人家竝皆漂沒, 人無依接。 自大嶺至海邊, 膴膴原田, 唯見白沙彌漫, 牛馬溺死, 不知其數。 麟蹄則一百二幕漂去, 水災在嶺西尤甚慘酷。 官舍、公廨、鄕校、倉庫盡爲漂流, 官門五里, 數百年生長松木, 摧折拔根, 漂流無一, 許多田畓, 成沙作塘。 襄陽則府內百餘戶大小人家財畜, 一時漂沒, 渰死人物, 或父母子女, 或夫妻兄弟, 有全家淪溺者, 有沙汰壓死者, 閭閻街路, 哭聲徹天, 濱海之間, 積斃相枕。 高原則人家漂沒者, 一百七家, 牛馬雜畜, 亦多溺死。 金城、杅城、平康、洪川、楊口、鐵原, 水災亦爲慘酷。 慶尙道
              安東府, 本月二十日, 江漲大至, 漸成溟渤, 渺然不知津涯, 衝入府城, 南門客舍大廳及衙舍, 盡爲沈沒。 東南近郊所居官人及民人家舍, 盡爲衝激漂散而去, 各人家財, 全未收出, 蕩然一空, 三面子城, 亦爲崩頹。 映湖樓不知去處; 廬江書院盡數漂去, 大家世族百年家舍, 漂蕩無餘, 今此水災, 乃開闢以來之所未有者。 慶州則府內變爲大海, 閭舍無不墊沒; 善山則瀰滿廣野, 阡陌成海, 以至仁同、靈山、軍威、昌原、醴泉、迎日、義興、龍宮、高靈、尙州等官, 一樣牒報。 禮安、安東、靈山、草溪、宜寧、金海、昌原、咸安等官, 被害尤酷。 沿江公廨及民家衝盪漂沒, 蔽江而下流, 尸不知其數, 號哭徹天。 古之言大水者, 或謂懷山襄陵; 或謂之沈陸沒崗, 而恐未有如此之不可形言者, 其殘滅之狀, 有甚於當壬辰賊火之焚蕩乎。
地名: 靈山 (慶尚道, 縣（監）)
年: 1623.0

○兩司合啓曰: "朴宗冑, 萬惡俱備, 廢母兇慘之論, 與朴鼎吉、韓纉男等無異, 恃其勢焰, 戕殺人命, 與朴燁無異。 嶺南之人欲食其肉, 請依金純例, 誅諸境上, 以快人心。 吳汝檼, 爾瞻腹心, 仁弘手足, 兩賊兇謀秘計, 無不往來相通。 韓詠廢母之論, 極其兇慘, 倡率無賴, 請追刑。 國舅柳活與鄭造、尹認, 首倡廢母之論, 自以爲功, 削黜之典, 不足以懲惡, 請竝圍籬安置。 崔應虛爲爾瞻鷹犬, 附會廢母之論, 家行悖戾, 貪贓狼藉; 閔貴達廢母獨疏, 極其陰慘; 南瑾與李覮, 迭爲憲長, 擔當廢母之論; 申恜以兇魁親屬, 久據銓郞, 廢母之論, 終始擔當; 任器之、權誼, 其於爾瞻, 有同親子; 宣世徽, 曾以儒生, 廢母獨疏, 極其兇慘; 辛義立賦性兇悖, 締結兇徒, 與白大珩合爲一身; 李蒧、李必達廢母收議有曰: ‘西宮罪惡貫盈, 神人共憤;’ 沈之淸收議有曰: ‘自癸丑之後, 已知不可以母后待之之義;’ 尹昈收議有: ‘不共戴天。’ 之語; 李時楨、韓玉締結逆魁, 爲鷹犬爪牙; 張世哲、沈宗道, 與爾瞻、仁弘, 結爲腹心, 凡所謀議, 無不與知; 任興後旣參廢母之論, 又於收議, 有不可以國母待之之語, 請竝命遠竄。 李時言, 以都監大將, 廢母之論, 獨自擔當; 李憺締結爾瞻, 縱臾仁弘; 田潤廢母之疏, 極其兇慘; 李榮久爲生員壯元, 以慶運宮爲讎庭, 不爲謝恩; 李埁、李慕、蔡承先、南溟羽, 締結兇徒, 共倡廢母之論; 任性之、金崙、郭天豪、朴光先、李孝諴、洪景艇締結兇魁, 久據臺侍, 承望頤指, 倚以爲勢; 鄭晟、李烱曾, 以儒生廢母之論, 首倡擔當; 趙國弼、朴成章交通宮掖, 締結兇魁; 金汝純收議曰: ‘忍戴一天, 將至十年, 正論之發, 今亦晩矣。 大義所在, 豈有他議?’ 請竝命中道付處。 金奏夏、趙裕善、李慶益、尹聖任, 以其時三司, 共爲廢母之論; 任就正, 以後宮之親, 關通內外, 公行賄賂, 縱恣無忌; 柳夢寅謟附逆魁, 久秉銓衡, 貪黷無厭; 沈之溟、柳震楨、金振遠、申極, 附託兇魁, 私占科第, 請竝命削奪官爵。" 上曰: "朴宗冑事, 人命至重, 不可率爾誅斬, 圍置可矣。 其餘依啓。" 翌日兩司, 以宗冑事, 又啓於榻前, 上從之。 宗冑嘗在高靈本家, 好劫奪良家女, 嫁其奴; 聞靈山縣有一良女, 夫在西戍, 刦其舅欲奪之, 女知不免, 陽以好意, 往宗冑家, 瞰無人縊死于房中。 宗冑之恣暴類此。 女死半月, 其夫歸, 夫歸未一月, 宗冑被斬, 天道之好還, 又如此。 後宣諭御史李敬輿啓聞其事, 命旌其女之門。
地名: 靈山 (慶尚道, 縣（監）)
年: 1644.0

○慶尙監司林墰囚僧坦泂, 請於朝, 按治內司奴同謀作弊之罪。 時, 靈山縣有水田可種百斛者, 皆良民世傳之地。 而坦泂認爲祖先之物, 潛引內需司奴, 詭稱放賣, 居民擧將失業, 齊訴於墰。 墰卽囚坦泂, 內奴遁還京中, 故有此啓請, 而竟不得, 只誅坦泂。 時, 諸宮家及內需司攘奪民田者, 不可勝數。
地名: 靈山 (慶尚道, 縣（監）)
年: 1788.0

○壯勇營, 進《新定鄕軍節目》。
                【節目。 畿甸峽民難支之弊, 有二。 一, 則春間之獵雉也。 貢人輩爲備夏月日供之雉, 受出畿營及饔院公文, 發遣獵雉之軍, 而載率妻子, 出沒村閭, 憑藉討索, 偸竊奪掠, 一番輕過, 如値災荒。 惟我聖上, 深軫此民隱, 貢物獵雉之軍, 特命革罷, 夏月供上之雉, 仍令代封, 而至於臘猪一事, 京而軍門, 外而畿邑, 必也趁臘前十日封進, 而行獵之地, 必於東之砥、楊、加, 西之湍、麻、積等地, 故行獵之軍, 必發山峽居民, 名之曰獵猪驅軍, 而俱是農民, 方當糴逋幷納之際, 又被勞筋之苦。 乃使吏隷火督, 妻子替囚。 甚至環一山而遍行, 積屢旬而窮搜, 蕩析家産, 輾轉流離, 一年二年, 十室九空, 其爲弊, 殆有甚於雉軍。 故昨冬特命道臣, 分付各該邑, 優給驅軍糧資, 使之行獵, 仍令畿營, 自明年爲始, 本道臘猪, 以雉代封。 外此, 京軍門行獵驅軍, 使之劃卽革弊。 蓋此守禦廳屯牙兵, 不過是納米之軍, 視他軍伍, 不啻輕歇, 而況其三司十五哨中, 中哨、三哨, 則中廢而復設, 亦可知其無甚關係。 訓局步軍移屬中部於禁營, 兵曹騎兵移屬幾當於精抄廳, 此古例之可以傍援者。 且其該屯距山最近, 以此民而作此軍, 食此土而應此役, 一以替峽民冬行獵之弊, 一以寓古人兵寓農之意。 守禦屯牙兵三哨換定驅軍, 該廳屯田以餉屯相換, 而牙兵身米及屯稅不足者, 竝令給代。 給代數爻, 開錄于左。 一, 守禦廳十五屯牙兵, 每哨減額二十五名, 作爲本營左、右、後三哨。 蓋此守屯, 或在關東, 或在湖西, 以畿內言之, 本營設屯在於四邑, 而砥平一邑外其餘三邑, 元無屯牙兵名色, 故屯田從便設置, 軍兵推移換定。 廣州則三屯所減屯牙兵, 合爲七十五名, 而俱是奴軍。 且此該邑守禦廳所管軍校外, 無他名色, 實難換代。 上項七十五名, 則以利川所在該廳右部牙兵移額後, 存減之數, 成出冊子, 該廳及畿營, 依此擧行。 一, 今此軍兵三哨內, 一百五十四名砥平, 五十名楊根, 五十名加平, 一百二十七名坡州, 合爲作哨, 被抄軍丁, 則無論其郡保與閑丁, 皆以守禦屯牙兵減額者, 依數換定。 一, 守禦廳以一百二十五名爲一哨, 本營以一百二十七名爲一哨, 故每哨不足, 合爲六名。 以砥平、坡州各二名, 楊根、加平各一名, 以巡營旗手保等歇役, 從便充數。 一, 祝靈山驅軍, 則山之北, 以楊根軍五十名, 砥平
                  山北里軍二十七名, 通融排日, 山之南, 砥平北面軍一哨, 專當擧行。 一, 屯兵, 係是驅軍, 身米、烟役特爲蠲減, 上番則每年一哨, 至月初一日爲始入番, 翌年正月初一日下番, 歲以爲常, 輪回擧行。 一, 屯田土, 則砥平所在守禦廳移屬田土, 除陳荒外, 旱田爲七十結四十五負四朿, 水田爲二十二結九十二負二朿, 該廳收稅時, 每負捧各穀一斗五升, 故民不願耕。 自今每負定以一斗, 則租爲一百五十二石零, 田各穀爲四百六十九石零, 本廳買得賭地租爲十五石零, 本縣北面所在戊戌年戶曹還出稅移屬田土, 除陳荒外, 實田土十一結八十九負四朿, 租二百四十七石零, 依準折六斗作米, 爲九十八石零。 田各穀四百六十九石零內, 九石四斗本色上納, 其餘作錢, 則假令爲六百九十兩零, 合下倉柴場稅錢及山直身錢, 可爲九百三十六兩零。 楊根所在訓鍊都監移屬柴場稅錢、本官移屬火稅錢合四百五十七兩零, 加平郡移屬各樣柴場火田代錢二百四十一兩, 冒耕田土稅條代錢二百二十八兩零, 坊洞冒耕火田減稅中移屬者及戶曹移屬自首加耕田土代錢, 合一百三十八兩零。 以上錢穀, 各自該邑收捧, 趁歲前, 上納本營, 以爲上番軍糧料及資保錢。 一, 祝靈山東西, 皆大村, 或火或斧, 易致赭濯。 所居軍兵中, 各定山直一名, 禁火禁伐, 每年交遞。 龍門山四面, 皆可獵之處, 近處所居軍兵中, 各定山直一名, 禁養。 一, 砥平所在內需司柴場, 今已移屬, 柴場山直二十名, 仍差擧行。 楊根、加平所在柴場, 亦爲定山直禁養。 一, 砥平、加平所在移屬田土免稅減總者, 自該邑修成冊, 報巡營, 粘移戶曹憑考。 一, 長湍、麻田、積城等邑行獵之處, 宜有置軍之擧, 而三邑境內, 旣無可合屯田, 就其傍近坡州設屯置軍, 外軍三哨內, 二哨東峽三邑, 一哨坡州東西抄定, 今已團束, 而坡州
                  雲泉面防營屯田土, 實數爲三十結五十四負六朿, 移屬本營, 量宜定摠。 一, 方山一岡絃巖一洞守護禁養, 依前擧行, 如有犯斫者, 本官照律重勘。 一, 京外五哨哨官, 以有薦出身三人, 無薦出身二人, 自本營另擇擬望, 而京鄕窠間, 二年輪差擧行。】
地名: 靈山 (慶尚道, 縣（監）)
年: 1798.0

○辛酉/召見右議政李秉模、備局有司堂上李時秀ㆍ趙鎭寬、戶曹判書金華鎭、宣惠廳堂上鄭民始、吏曹判書金載瓚、曾經統制使漢城判尹李敬懋、行大護軍趙心泰、漢城左尹徐有大、嶺南御史呂駿永。 駿永進書啓, 慶尙道觀察使李亨元、永川郡守沈公著、密陽府使尹㬘、大邱判官洪履簡、柒谷前府使尹養儉、義城縣令金喆淳、新寧縣監南正和、前縣監李龜錫, 俱以不治, 勘罪有差。 又進別單, 其一: "統穀移貿, 實爲江邊列邑難支之弊。 分排列邑, 殆無限節, 出給一兩本錢, 責捧一石實穀, 則奸吏之添給, 墨倅之憑藉, 職由於此。 勒給濫捧, 弊端不一, 每當輸納, 補縮之橫斂, 情債之增加, 又沒紀極。" 右議政李秉模覆奏曰: "統營移留, 或防或許, 蓋緣該營事勢之亦不可不念也。 向在己酉, 因統帥狀請, 限六千石許留, 而自該營運去, 各邑運納, 一切嚴禁之意, 覆啓行會, 則所當一遵無替, 而今又登於繡啓, 其不能恪守, 事之可駭, 莫此爲甚。 論其事情, 則移貿一節, 恐難一切永塞。" 上, 以問曾經統帥人。 漢城判尹李敬懋曰: "統營支放之需二萬餘石, 專靠於三道耗條, 而竝與嶺南之山郡耗條, 發賣換貿於本道中沿江海各邑。 外此坐運之術, 誠非智慮之所可施矣。 以嶺南之廣, 限萬石移貿, 何足爲弊於民邑乎?" 大護軍趙心泰曰: "該營事勢, 歲辦二萬石穀物, 然後可以排比, 而取價於湖, 移貿於嶺, 此不可一切嚴防。 從今以後, 該營與各邑, 違越定數, 憑藉立本之弊, 隨現論勘。" 秉模曰: "先以別單辭意, 嚴關査問於該營, 使之無敢漫漶, 從實報來後稟處。" 從之。 其一: "漕倉米之數千石除留, 法意有在, 而船格什物, 皆以本色, 則雖在年豐歇價之時, 自有沾漑之道矣。 一自地部換貿之後, 擧皆失望, 無以爲利。 外受之弊, 尤甚於換貿。 本邑大米, 數亦不敷, 乃以荒租準折, 出給民間, 使以米一石價七兩二錢, 備給貢人, 荒租二石七斗零, 價不過數三兩, 而餘數公然勒徵於窮春顑頷之民, 則除留外受, 非但船人之害, 亦爲邑民之害。" 右議政李秉模啓言: "除留米換貿, 極涉苟簡, 前後筵席, 屢奉變通之聖敎, 而該曹需用, 姑不得方便之道, 因循至今。 今見繡啓, 益知其弊多端。 請退究劃代之策, 追後稟處。" 上, 以詢戶、惠堂及有司堂上, 戶曹判書金華鎭、宣惠廳堂上鄭民始、有司堂上李時秀ㆍ趙鎭寬, 皆言其當罷。 秉模曰: "諸議別無異同, 畢竟革罷, 恐不可已矣。" 上曰: "除留米設置之本意何如, 則京司之反爲換貿, 換貿之外, 更有外受之弊? 若不換貿, 則自可如式, 除留事面可正, 諸弊皆祛。 自今度支換貿名色, 特爲革罷。" 其一: "刑具分寸, 載在金石, 而以內下營造尺, 逐邑摘奸, 則所謂刑具, 多不中式。" 右議政李秉模覆奏曰: "繡啓所論刑具之未準法尺, 良由木尺之邑各不同。 請令該曹, 造送鍮尺於該道, 仍令準此造置於各閫、邑、鎭、驛, 俾無過不及之弊。" 上曰: "度支所在鍮尺, 卿其取來, 較正於典則尺度, 下送八道四都, 仍令道臣, 依所下尺度, 一一頒給管下邑鎭後狀聞。 此後繡行, 以今頒尺度有無考察事, 添書繡行事目。" 其一: "密陽後漕倉設立之時, 江水深闊, 裝載甚易, 壬子大水之後, 山頹沙積, 便成淺灘, 以小小葉船, 分運出海, 遲滯逗遛之弊, 實爲悶然。 金海地形, 臣雖不得目覩, 險處在後, 水勢甚便, 裝載之路, 實爲平順。 船人之言若此, 則利害之分可知, 移此設彼, 恐無不可。" 右議政李秉模覆奏曰: "金海移倉之論, 已自壬子之前, 而人見參差, 至今仍置, 繡衣目見形便, 有此論列。 曾經道臣, 亦多登筵, 請下詢處之。" 上, 以詢曾經道臣人。 右承旨李泰永曰: "後漕倉之當初設置於三浪江口, 未知何所取。 而距海門十餘里, 地隘灘淺, 各邑稅米, 捧於倉庭, 輸於海船, 耗費及遲滯之弊, 不一而足。 金海旣是接境, 而海邊可合設倉處, 亦有數處, 今若審其利害, 定其移建, 則所屬各邑, 亦必樂從矣。" 秉模曰: "前道臣之論, 亦以移設爲便。 而事係審愼, 請更令本道, 條列形便, 具意見論理狀聞稟處。" 從之。 居數月, 慶尙道觀察使李義綱狀啓言: "金海、梁山, 以其輸納之便近, 民情自願, 密陽、玄風、昌寧、靈山, 以其水路之稍遠, 擧皆不願。 今若移倉於金海
              竹島, 使數三百里外屬邑人, 擔當轉輸, 則許多錢穀, 分載幾隻小艇, 而散泊他境, 貿連多日。 則其視鵲院, 移載難易便否, 不啻懸殊, 營建物力, 亦難措劃, 請仍舊。" 秉模曰: "金海移倉, 願者少而不願者多, 移建物力, 亦多難辦, 此等不急之務, 今姑置之爲宜。" 從之。 其一: "金海府
              鳴旨島, 卽産鹽處, 而設蒜山倉於該府, 劃付米一千石, 留作本米, 分給島民, 米一石捧鹽三石, 名曰公鹽。 而春秋分捧三千石, 到泊洛東, 以七兩定價發賣, 合爲一萬七千八百兩, 婢貢給代及巡營需用之資, 卽其規式。 而所謂七兩定價之後, 監色輩之私貿後鹽者, 必與公鹽, 同爲發賣, 以規後利, 故公鹽收捧之前, 島民之柴水, 一切痛禁, 此爲島民之弊, 公鹽上江後, 私商之載運者, 不得賣買, 此爲私商之弊。 有此兩弊之故, 公鹽未發賣之時, 嶺底各邑, 不得食鹽, 此爲嶺民之弊。" 右議政李秉模啓言: "鳴旨島鹽弊, 島民與嶺底各邑之民, 有口輒言, 而其實則效害相參。 島民若非巡營之力, 則各閫、邑、鎭之留販, 勢無以支當, 上流運鹽之數, 亦難保其廣布, 此實民人輩, 見一偏而未見一偏之說也。 極不過七兩之定, 可謂公私俱便, 而如有增價之說, 復入按廉之行, 則該道臣隨現重勘。" 從之。 其一: "壬子川浦之近萬結還實, 卽南民切骨之冤。 而臣之潛行, 適在春耕之時, 遍察壠畝之間, 則雖尺土片壤, 無不起墾。 壬子川浦非沙石堆積者外, 決無不起之理, 而民人號訴, 吏輩稱冤, 輒以白徵, 動爲口實。 愚氓固無知識, 而許多起實者, 必爲土豪奸吏之囊橐。 臣於永川出道時, 考閱災冊, 則今災一百五十結, 不入分俵中, 故嚴覈委折, 則或歸流來舊陳, 或稱癸丑還起。 顧今列邑, 雖行査陳, 所得者不過書員輩零瑣之物, 許多隱漏, 自在不論。" 右議政李秉模覆奏曰: "前道臣李泰永, 降續勸耕之請, 卽統指陳田, 非謂癸丑還起, 而營邑混淪看得。 爲今之道, 但當許其當免, 査其還起, 移此充彼, 將西補東, 無使癸丑還起之說, 復行於民間而已。 今觀繡啓, 可知營邑之尙未分曉, 謹將昨年判付及前後事實, 嚴明面飭於新道臣。" 上, 以問曾經道伯人, 右承旨李泰永曰: "臣之年前, 以陳土之降等限年, 有所狀請蒙允, 而時卽遞任, 未當秋務矣。 近聞守令或不無疑眩, 多以爲癸丑還起, 同在其中云。 旣稱還起, 卽非降續。 此不難知之事, 而不爲區別, 混同擧論, 則吏奸民怨, 其將去益滋甚矣。" 上曰: "依右相所奏爲之。 而癸丑還起, 爲嶺民切苦之瘼云, 故昨年飭敎至嚴, 且於其後狀啓, 又下別般飭敎, 俾勿更煩朝廷。 到今更以此事入於繡啓, 筵退後別關嚴飭, 須勿如前混淪。 至於前伯所請降績一款, 段落各異, 此亦區別知委。"
地名: 靈山 (慶尚道, 縣（監）)
年: 1814.0

○禮曹, 以各式年京外忠、孝、烈狀報政府, 分等抄啓。 忠臣旌閭秩。
                【京居故學生李興植, 辛未西賊時, 從其兄祜植, 郭山任所及賊突入奮罵遇害。】
              孝子旌閭秩。
                【京居故府使沈養之, 故庶尹丁志德, 故良人池道榮, 故副正申韺, 故都正黃運祚, 贈敎官李復運, 故學生韓光益, 故童蒙愼根秀, 水原府故正言崔道文, 故進士崔受復, 積城庶人李厚孫, 鎭岑故士人柳東爀, 全州故士人趙大壽, 延安故官奴李昌梅, 安邊故學生柳仁淸, 咸興故學生朱欽烈。】
              孝婦旌閭秩。
                【豐川閑良朴震杓母崔姓, 原州故業儒李童錫妻金氏。】
              烈女旌閭秩。
                【京居故士人申錫殷妻愼氏, 故士人沈宅模妻李氏, 故將仕郞朴敬植妻郭氏, 故學生李明誠妻韓氏, 故學生趙旭永妻洪氏, 故出身徐命俊妻金姓, 故學生李羲龜妻兪氏, 故學生南秉憲妻徐氏, 故通德郞鄭昇燠妻李氏, 士人愼師一妻元氏, 故學生許晩妻李氏, 士人權仁壽妻李氏, 故學生尹佐烈妻李氏, 開城府故士人林景立妻朴氏, 故副司果劉順龍妻張氏, 水原府故下吏羅繼述妻朴姓, 故旗牌官朴奎淵妻兪姓, 始興故學生柳最寅妻金氏, 永平故學生金學禮妻成氏, 陽川故士人權攸妻丁氏, 公州贈參判崔相奎妻文氏, 淸安故士人洪在範妻金氏, 天安故良人白東齊妻崔姓, 臨陂故士人趙益淳妻金氏, 金堤故士人李晩得妻朴氏, 光州故閑良吳次培妻白姓, 法聖故閑良宋允之妻朴姓, 古阜故士人李始采妻柳氏, 大丘故士人李咸厚妻尹氏, 永川故良人朴千億妻崔姓, 聞慶故士人鄭渭妻申氏, 英陽故士人李壽延妻李氏, 居昌故士人卞東賢妻李氏, 靈山故學生裵允徽妻權氏, 昌原故業儒朴擎天妻裵氏, 慶州故士人崔宗白妻鄭氏, 楊口故學生鄭橒厦妻朴氏, 洪川故士人閔建洙妾李姓, 安峽故學生李㫼妻李氏, 春川故士人崔瑞妻李氏, 海州故士人李尙祖妻梁氏, 黃州故士人安得濟妻金氏, 瑞興故閑良嚴東延妻吳姓, 義州故士人白允希妻趙氏, 成川故學生金大白妻金氏, 故學生洪尙一妻朴氏, 順川故學生李昌國妻金氏, 嘉山故學生金仁識妻吳氏, 安北兵營吏金錫履妻金氏, 厚州鄕人元光華妻姜氏, 鏡城故學生玄啇枻妻鄭氏。】
              孝女旌閭秩。
                【大丘故士人李咸厚兩女兒。】
              忠臣贈職秩。
                【居昌故監務李智活, 端宗遜位, 棄官自靖者也。 溫陽故士人姜玳, 戊申逆變, 倡義討賊者也。 晋州故義兵將許國柱, 倭變倡義入守晋陽者也。 慶州故奉事白
                  以昭, 倭變倡義丁酉戰亡者也。 慶山故參議張夢紀, 倭變倡義殉節於唐橋之戰者也。】
              孝子贈職秩。
                【京居故通德郞金義集, 故學生尹恒東、李羲龜、南鏽, 水原府故士人金星烈, 開城府故士人韓道奕、禹得龍, 富平故衛率南淵, 洪陽故進士李彪, 藍浦故通德郞李基商, 報恩故僉知黃遇河, 故士人宋保相, 沃川故士人鄭利濟, 鎭岑故士人李乘, 牙山故士人朴履和, 長興故士人趙碩泰, 全州故郡守李汝忠, 興陽故士人秦聖夏, 羅州故士人羅尙紀, 彦陽故進士徐錫麟, 金山故士人曺世龍, 安義故學生愼守沉、知禮故學生李衒績, 晋州故學生鄭鉉毅, 安東故生員申光集, 平海故士人黃命圭, 洪川故士人閔光魯、閔百珍, 春川故學生韓德祚, 海州故士人金百源, 長淵故士人白鴻儀。】
地名: 昌寧 (慶尚道, 縣（監）)
年: 1412.0

○慶尙道
              昌寧鄕校婢小支莊, 生男越五日, 又生男女, 命賜米。
地名: 昌寧 (慶尚道, 縣（監）)
年: 1417.0

○辛未/三功臣及嫡長獻壽于仁政殿, 上見功臣等, 惻然下淚。 左議政朴訔進(弟)
                〔第〕
              一爵, 上謂昌寧府院君
              成石璘等曰: "今日事, 非獨爲功臣, 乃爲國家大體耳。 功臣物故殆盡, 在坐者亦皆老衰, 欲見嫡長有如繼父忠烈, 與國同休戚者也。" 九獻禮畢, 石璘進爵, 上起坐曰: "予以府院君年老, 使左議政行酒。" 因語之曰: "臣之於君, 雖膝行匍匐, 君不起對禮也。 今府院君年至八旬, 爲國元老, 且禮尙有餘, 予故起對。" 淸城府院君
              鄭擢進聯句, 石璘及左右更相唱和, 訔起舞, 上命忠寧大君對舞。 訔俯伏以辭。 上方與他人語, 良久乃見曰: "何故不舞?" 訔曰: "小臣何敢與大君對舞乎?" 上曰: "在予前, 且命之矣, 毋辭。" 訔固辭, 上强之, 訔乃舞, 石璘亦舞, 命世子對舞。 上起立, 功臣及嫡長皆跪, 叩頭流涕。 世子進爵, 上啐爵, 呼世子飮之, 因敎國之大體, 遂泫然泣下。 訔扶世子手曰: "邸下知上泣下之意乎?" 訔因泣, 世子亦泣。 石璘進言國家大體, 兼陳世子之事, 上曰: "聞公此言, 予意豁然, 如覩昇日。" 遂流涕良久, 遂命世子行酒, 自石璘至於嫡長。 世子行酒至訔, 訔謂世子曰: "彼宅 
                【方言儕輩相稱之辭】
              不遵父王之敎大誤, 可飮此。 予不幸爲世子師。" 遂泣。 世子飮之, 更酌而來, 訔乃飮之。 宴將畢, 功臣與嫡長三品以上, 入殿內舞。 世子每承上敎, 隨卽泣下。 右議政韓尙敬進前密白宗之等事曰: "右人等旣置于刑, 籍沒家産, 而其奴婢使其妻掌之, 而立役, 蒼赤厭苦而逃, 卽令代立, 怨氣不細。 近日霜降, 臣實恐焉。" 上曰: "卿言是也。" 賜功臣內廐馬二十匹, 出尙衣院表裏, 賜嫡長功臣。 嫡長侍宴, 自此始。
地名: 昌寧 (慶尚道, 縣（監）)
年: 1423.0

○昌寧府院君
              成石璘卒。 石璘字自修, 慶尙道
              昌寧人, 文靖公
              汝完之子, 自號獨谷叟。 恭愍王六年丁酉登第, 年二十, 初授國子學諭, 遷直史官, 時, 益齋
              李齊賢修國史, 一見奇之, 常令操筆, 遷藝文, 供奉三司都事、典儀注簿。 恭愍王器之, 擢置箚子房(閟)
                〔必〕
              闍赤, 累遷典校副令, 又爲知印尙書, 遷禮儀摠郞, 出爲海州牧使。 時辛旽忌其知遇, 故有是命。 單騎赴郡, 居三月, 拜成均司成、三司左尹, 擢密直司左副代言, 尋遷知申事, 拜密直提學。 庚申夏, 倭賊入升天府, 幾陷京城。 時, 石璘爲元帥, 楊伯淵褊將。 諸將見賊鋒銳甚, 欲退渡橋, 石璘獨決策曰: "若過此橋, 人心貳矣, 不若背橋一戰。" 諸將從之, 人皆殊死戰, 賊果失利而遁。 其秋, 伯淵以讒被誅, 石璘亦配咸安。 召還封昌原君, 俄拜政堂文學, 出爲楊廣道都觀察使, 建議始立義倉, 國家善其策, 竝令諸道行之。 入爲門下評理、兼司憲府大司憲。 及我太祖倡義, 廢僞辛, 立王氏, 石璘與贊其策, 賜端誠保節贊化功臣昌城郡忠義君, 轉三司右使。 我太祖卽位, 拜門下侍郞贊成事。 自太祖在潛邸最重之, 及卽位, 眷遇益隆, 雖當聖心不懌, 見石璘, 釋然霽威, 言必見納。 歲癸酉, 判開城府事, 移判漢城府事。 賜原從功臣號、奴婢三口、田三十結。 恭靖王卽位, 授西北面都巡察使、都節制使、平壤府尹。 還拜門下侍郞贊成事, 賜輸忠翊戴功臣。 陞門下右政丞昌寧伯, 尋爲左政丞。 庚辰, 我太宗卽位, 賜推忠同德翊戴佐命功臣之號, 封昌寧府院君。 癸未, 復拜右政丞, 丁亥, 拜左政丞。 辛卯秋, 上箋乞解職, 不允。 甲午, 以府院君家居。 乙未, 爲領議政, 復以府院君退休, 賜几杖。 石璘容儀淸秀魁偉, 資性卓越。 歷事四朝, 務爲寧靜, 不喜紛更。 有遼東潰卒林波羅實率衆至境, 廷議皆欲納之, 石璘獨執不可, 極言利害, 後其言果驗。 居家儉素, 善眞草, 工詩律。 至其晩年, 乞解機務, 優游自樂, 燕處常坐一木几, 謂之養和。 自壬寅夏有微痾, 至是倚養和, 蕭然而逝, 年八十六歲。 上聞之悼甚, 輟朝三日。 諡文景, 道德博文文, 由義而濟景。 子志道、發道。
地名: 昌寧 (慶尚道, 縣（監）)
年: 1425.0

○刑曹啓: "昌寧囚學生金根毆其母, 全州囚婢金德謀殺本主, 律該處斬。" 從之。
地名: 昌寧 (慶尚道, 縣（監）)
年: 1468.0

○上御昌德宮
              崇文堂。 密城君
              琛、永順君
              溥、領議政浚、河城君
              鄭顯祖、高靈君
              申叔舟、上黨君
              韓明澮、中樞府領事沈澮、左議政朴元亨、昌寧君
              曺錫文等, 及都摠管、承旨、臺諫、史官等入侍。 令校尉, 拿致南怡于庭, 命都摠管洪應、都承旨權瑊問之。 怡對曰: "臣自少業弓馬, 儻邊境有事, 則先自建功, 以輔國家, 臣之志也。 臣本忠義之士。" 上曰: "汝稱忠義之士, 何成服前食肉乎?" 對曰: "得病故食之。" 上令問反逆之由, 怡對不以實, 乃杖之, 怡大言曰: "願姑徐徐。 臣所謀之事, 言之則長。 願賜一杯酒, 且緩繫索, 一一陳之。" 命賜酒緩索, 怡曰: "臣果欲謀反。 與柳子光相語之言皆是。 顧康純曰: "彼乃臣之黨也。 去九月, 世祖升遐之後, 適有星變, 純與密城君入直都摠府, 臣往見之, 俄而密城君入內, 純執臣手語之曰: ‘方今幼主嗣位, 星變如是, 姦臣必乘時作亂。 若然則吾等受世祖之恩, 以將軍爲名, 必先受禍, 將若之何?’ 臣應之曰: ‘弱者先手可乎?’ 純然之。 他日與純, 同日入直, 純到臣直所, 相與閱《高麗史》, 因論: ‘康肇弑其君誦立詢, 其時非之, 後世以爲善。 以今觀之, 勢異事同。’ 臣曰: ‘計今已定矣。 將君我者誰也?’ 仍擧永順君, 純云: ‘永順、龜城, 則一身而已, 其嗣微少。 吾嘗與寶城君, 語國家之事, 寶城莫不嘆息, 其子春陽君, 三到吾家而去, 此亦不無心者也。 吾等之計, 莫如此也。 其後吾輩功成退休, 則人誰曰不可?’ 他日純更語云: ‘上嘗引見諸宰相, 問山陵吉凶, 吾聞天語丁寧, 眞明哲之主也。 有何奸臣, 孽牙其間? 吾輩當勿貳心, 勉輔而已。’ 又前日上幸豐壤, 相山陵基地, 與宗宰論吉凶時, 純目臣曰: ‘我曾不言乎? 汝亦聞天語乎?’" 若將又言者, 見柳子光在後, 竟不復言。 問純, 純諱之, 杖之, 純曰: "臣自幼不受杖, 豈可忍焉? 當如怡言。" 命取招, 純援筆不卽著名, 顧罵怡曰: "吾豈與汝謀哉?" 怡曰: "令公以爲不言乎? 與我同死可也。 且令公旣爲政丞, 年又老矣, 死亦無悔; 如我則年纔二十六, 誠可惜也。" 嘆曰: "英雄之才, 用之不善。" 純卽服招, 又問黨與, 純曰: "無。" 命杖訊之, 純曰: "臣安能忍杖? 若盡擧左右之臣, 以爲吾黨, 亦以爲信乎?" 問怡以純黨與, 對曰: "臣亦不知也。 但純嘗曰: ‘洪允成氣闊, 可與議事者。’ 欲言之而不言。 純又言: ‘本鄕保寧軍士, 當番在京者百餘人, 若臨時語之, 則必從矣。’" 又問怡作亂施爲, 對曰: "昌德、壽康兩宮淺露, 擧事時, 外人易知, 赴山陵時, 令人火兩宮, 待上還御景福宮, 十二月間, 臣與純約一時入直, 臣率入直兼司僕, 純率入直軍士擧事。" 又問黨與, 怡歷擧閔叙、卞永壽、卞自義、文孝良、高福老、吳致權、朴自河、曺敬治等數之, 欲與謀而未及說者二十(余)
                〔餘〕
              人。 命拿敬治, 拷訊三十餘下, 不服。 更問怡, 怡曰: "臣若言之, 而敬治但曰: ‘彼言是。’ 則似未可信, 敬治自言, 而與臣同, 然後可信矣。" 更杖敬治, 其所言果與怡言同。 怡曰: "主上聖明, 臣寡福至此。 且臣與康純, 皆一等功臣也, 願流遠方, 不爾則賜死。" 上曰: "汝不知如是而謀反耶?" 卽命會百官, 轘純、怡、敬治、永壽、自義、孝良、福老、致權、自河于市, 梟首七日。 是日, 拿寶城君
              㝓及子春陽君
              徠以來。 上問㝓、徠, 㝓對曰: "頃者, 康純以奴婢文書事, 到臣家, 臣饋酒, 純袖所飮自磁杯而去, 臣意其愛酒器, 又送白磁大鍾于其家, 而無所謀議。 臣則未嘗往其家。" 徠曰: "臣於上王升遐前, 一度往訪而已。" 命饋酒放之。 下敎曰:

○戊午/御崇文堂, 召密城君
              琛、永順君
              溥、河城君
              鄭顯祖、高靈君
              申叔舟、上黨君
              韓明澮、綾城君
              具致寬、靑松君
              沈澮、左議政朴元亨、昌寧君
              曺錫文、仁山君
              洪允成、淸川君
              韓伯倫、陽川君
              許琮、蘂城君
              魚有沼、兵曹判書朴仲善、東原君
              咸禹治、知事洪應、參判愼承善、巴山君
              趙得琳、開城府尹鄭文炯、同知事高台弼、承旨等, 令叔舟, 按問壯勇隊等八十餘人, 只誅小斤知, 李山充、甫里極邊官奴, 餘皆放之。 問閔發、洪元老, 發以同囚人邊寬爲證。 卽問寬, 對曰: "臣今日詣闕時, 有一押囚軍士, 語臣曰: ‘敬之云: 「發及元老相語事, 寬若與我言同則可, 否則必得重罪。’" 上問發等所密言者何事, 對曰: "臣實不知。 但前二日, 敬之遽呼臣曰: ‘發及元老有密語, 汝亦聞之。 他日有問, 勿以不知爲辭。 今日所云意在此耳。’" 自餘所對與發同。 上知其誣, 謂發曰: "予欲復爾職, 法當緣坐, 但令配外, 汝往待命。" 發扣頭謝感泣。 命收發告身, 流于忠州。 謂元老曰: "汝弟之故繫獄, 待汝弟來鞫問, 然後處之。" 寬儒生, 年十五初執刃, 與其友元利貞戲, 利貞誤觸刃死。 寬以此被囚至是, 爲發證辨之甚詳, 上憐之, 且已會赦乃免。
地名: 昌寧 (慶尚道, 縣（監）)
年: 1471.0

○刑曹三覆啓: "尙州囚良人朴順之盜鄭潤禮馬罪, 順之依《大典》絞待時, 其妻子依受敎永屬極邊官奴婢。 典獄囚良人光進道者再犯竊盜罪, 依《大典》絞待時。 昌寧囚白丁成丹與私奴莫同、李松, 盜孔明老、朴今音同等家牛罪, 依《大典》, 成丹絞待時, 其妻子依受敎永屬極邊官奴婢, 莫同、李松杖一百、流三千里、刺字。" 從之。